《五言送余良孺大监致仕归乡》
宋代·沈遘

士有逢辰泰，荣名四十期。更持使者节，数建守臣麾。

清懿推朝品，慈良号吏师。修涂方自致，壮志未容衰。

雅尚先知止，归心浩若驰。君恩宠年至，监尹峻官仪。

缓带金鳞重，安舆紫绶垂。达尊倾我里，盛观耸当时。

摆落公门事，逍遥野老嬉。维应爱玉体，五福保期颐。

作者简介：（1028—1067）杭州钱塘人，字文通。仁宗皇祐元年进士。历江宁府通判、知制诰、知杭州。明于吏治，令行禁止。召知开封府，迁龙图阁直学士，拜翰林学士、判流内铨。母亡既葬，庐墓下，服丧未竟而卒。有《西溪集》。